ליאור ליאני

[ממוזער|תשבץ היגיון שפורסם בחוברת "המשבצת" ב[מעריב השבוע]]
**ליאור ליאני** (נולד ב-5 בינואר 1974) הוא תשבצאי, חידונאי ומהנדס תוכנה ישראלי.

## ביוגרפיה
ליאני נולד באשדוד. בצעירותו אהב לפתור תשבצים והחל לפתור תשבצי היגיון כשעקב מדי שבוע אחר התשבץ השבועי שחיבר נדיב אבידן ב"ידיעות אחרונות".

חיידק חיבור התשבצים החל במהלך שירותו הצבאי, כשהציע לעורך השבועון "במחנה" לחבר תשבצי היגיון עבור השבועון בהתנדבות (אף על פי שלא שירת במערכת העיתון). הצעתו התקבלה, ותשבץ ההיגיון הראשון שלו התפרסם באוגוסט 1994. גם לאחר שהשתחרר מצה"ל המשיך לחבר את מדור התשבצים של "במחנה". מאז כתב אלפי תשבצים, תשחצים, תשבצי היגיון, חידות טריוויה וחידות נוספות בעיתונים רבים בישראל.

ליאני הוא מהנדס תוכנה בהשכלתו ועובד כמהנדס בתעשייה האווירית. בנוסף, סיים השלמה לקראת תואר שני בלשון עברית באוניברסיטה העברית וכן בהנדסת תעשייה וניהול באוניברסיטת בן-גוריון בנגב.

במסגרת חוברת "המשבצת" שהוא מחבר עבור העיתון "מעריב" הוא יזם מדור ייחודי בארץ: כדי לקרב את הקוראים לתחום תשבצי ההיגיון ולהנגיש את הז'אנר לציבור רחב יותר, בחוברת "המשבצת" של העיתון מלבד תשבץ היגיון חדש גם ניתנת הזדמנות למחברי תשבצי היגיון חובבים להציג בחוברת את תשבציהם במסגרת המדור "היגיון אורח".

החל משנת 2008 הוא מפיק את כנס ההגיונריה, כנס שנתי של חובבי תשבצי היגיון המתקיים במסגרת כנס לשון ראשון בראשון לציון. הוא מנחה את הכנס, וכן מציג בו הגדרות היגיון ותשבצים ייחודיים הנפתרים בשיתוף קהל הצופים.

ליאני גם מנחה סדנאות לפתרון תשבצי היגיון.

בשנת 2018 החל ללמד קורס אקדמי (היחיד מסוגו בישראל) של פתירת תשחצים, חידות מילים ותשבצי היגיון במכללה האקדמית אחוה.

הגדרת היגיון יומית שלו הוצגה בתוכנית "מה הלו"ז" בגלי צה"ל.

החל מיוני 2023 ליאני מציג הגדרות היגיון מדי יום ראשון ברדיו אקו99FM בתוכנית "בוקר חדש" בהנחיית טל ברמן, תם אהרון ואביה פרחי.

ליאני ייסד ומנהל את קבוצת הפייסבוק **הגדרהטובה**, שבה חובבי תשבצי היגיון מפרסמים הגדרות היגיון פרי עטם, ושם גם יש הדרכה לגבי תקינות ההגדרות, ניסוח נכון וכו'.

בתחילת 2024 יצא בהוצאת ספרי ניב ספרו, "**חוכמת ההיגיון**" – מדריך מלא ומקיף לפתירה ולחיבור של תשבצי היגיון. בספר מוסברים בפירוט כל הכללים של תשבצי ההיגיון וכן מוצגים תשבצים עם פתרונות והסברים מלאים.

החל מ-2024 מפרסם באפליקציה 'התשחץ שלי' עשרות תשבצי היגיון, הגדרות היגיון יומיות ("יום יום חד") ותשבצי קסם. התשבצים ניתנים לפתירה באפליקציה עצמה בטלפון הסלולרי.

באוגוסט 2025 החל לחבר תשבץ היגיון ותשחץ מדי שבוע במוסף G שבעיתון גלובס, לאחר פרישתו של התשבצאי שלום אורן.

## משפחה
ליאני מתגורר במושב אביגדור. הוא נשוי ללירון ואב לשלוש בנות.

## עיתונים ומקומות שבהם מופיעים והופיעו תשבציו של ליאור ליאני
* מדור התשבצים היומי בעיתון "מעריב השבוע" וחוברת "המשבצת'" במהדורת סוף השבוע של העיתון (החל מ-2011)
* תשבץ היגיון "קרב מילים" בבלוג המילון "רב מילים" (החל מ-2015)
* תשבצים באפליקציה "התשחץ שלי" (החל מ-2024)
* תשבץ היגיון ותשחץ שבועִיים בעיתון "גלובס" (החל מ-2025)
* סדרה של עשר חוברות תשבצים, סודוקו ושעשועונים מבית "קלסיקלטת" (2023)
* המקומון "השבוע באשדוד" (החל מ-2017)
* השבועון "במחנה" - עיתון חיילי צה"ל (1999-1994)
*מעריב לנוער ומעריב לילדים (2011-2008)
*עיתוני רשת "השקמה" מבית שוקן (2021-2017)
*מגזין רייטינג (2010 עד סגירתו ב-2011)
*מגזין הנשים "את" (2018-2013)
*מגזין Time Out תל אביב (2003-2002)
*מוסף כלכליסט מבית "ידיעות אחרונות" (2013-2011)
* כל הדרום (מקומון ידיעות אחרונות באזור אשדוד-אשקלון) (1995)
* "נשיונל ג'יאוגרפיק KIDS" (בשנים 2015-2013)
* המקומון "ערב ערב באילת" (החל מ-2010)
*מקומוני רשת "זמן מעריב" (זמן תל אביב, זמן הדרום וכו') (2011-2002)
*המקומונים "השבוע באשדוד", "כל רחובות", "א לה-גוש", "חיים בעמק", "באר טוביה", "חדשות אונו", "שישי בגולן", "שהם פלוס", "עמק הירדן", "קול נהריה", "המושבות", "בני שמעון", מגזין BIG ועוד.

## קישורים חיצוניים

* 
* 
* פינה שבועית בתוכנית הרדיו 'בוקר חדש' ב-Eco99FM עם טל ברמן, תם אהרון ואביה פרחי
* ראיון ברשת13 על תשבצי היגיון וההגיונריה ה-16 - עם ירדן הראל ואלעד זוהר (8 בינואר 2023)
* ראיון ברשת13 לקראת ההגיונריה ה-15 (24 בינואר 2022)
* ריאיון עם הסופר באתר הוצאת ספרי ניב
* כנס ההגיונריה ה-18 המלא (פברואר 2025)
* ליאור ליאני פותר עם הקהל תשבץ היגיון צבאי מתוך כנס ההגיונריה ה-14 (5 בפברואר 2020)
* הופעה במצגת הגדרות היגיון "אמריכאן" בהגיונריה ה-11 (ינואר 2017)
* הגדרות היגיון מחווה לזמר העברי - מתוך כנס הגיונריה ה-6 (9 בפברואר 2012)
* תשבצי היגיון של ליאור ליאני - מתוך בלוג רב-מילים
## רשתות חברתיות

* החידות מהפינה השבועית ברשת טלגרם
* קבוצת הפייסבוק הגדרהטובה למחברי הגדרות חובבים
* דף הפייסבוק של כנס ההגיונריה

## הערות שוליים

קטגוריה:תשבצאים ישראלים
קטגוריה:מחברי תשבצי היגיון ישראלים
קטגוריה:חידונאים ישראלים
קטגוריה:בוגרי מקיף א' (אשדוד)
קטגוריה:בוגרי אוניברסיטת בן-גוריון בנגב
קטגוריה:מהנדסי תוכנה ישראלים
קטגוריה:סגל מעריב השבוע
קטגוריה:אביגדור: אישים
קטגוריה:ישראלים שנולדו ב-1974